
Text rozhodnutia
Súd: Krajský súd Bratislava Spisová značka: 5Sd/43/2013 Identifikačné číslo súdneho spisu: 1013200390 Dátum vydania rozhodnutia: 04. 06. 2014 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2014:1013200390.2 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľa N. R., H. H. XXXX/XX, H., proti odporkyni Sociálnej poisťovni ústredie v Bratislave, Ul. 29. augusta č. 8, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX X zo dňa 23. novembra 2012 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 23. novembra 2012 odporkyňa podľa § 70 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľa o invalidný dôchodok zo dňa 13. novembra 2012. Rozhodla tak s odôvodnením, že podľa posudku posudkového lekára Sociálnej poisťovne, pobočky Bratislava zo dňa 13. novembra 2012 navrhovateľ nie je invalidný podľa § 71 ods. 1 zákona č. 461/2003 Z.z.. Miera poklesu schopnosti vykonávať zárobkovú činnosť u navrhovateľa je 25%. Navrhovateľ návrhom zo dňa 27.12.2012 žiadal preskúmať toto rozhodnutie odporkyne a namietal, že štát by mal zohľadniť jeho chorobu perthes, keď ležal tri a pol roka v kúpeľoch Číž a nemohol vôbec chodiť, čo malo trvalé následky na jeho osobný život a na základe tejto choroby sa stal neschopným vojenskej služby od XX.XX.XXXX. Taktiež namietal, že od roku 1991 po „Nežnej revolúcii“ stratil dvakrát sedavé zamestnanie a to v Slovnafte v roku 1991 a v Technickom skle v roku 2002 na základe príslušnosti k náboženskej organizácii N. G.. Krajský súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľa a dospel k záveru, že návrh nie je dôvodný. Krajský súd vykonal dokazovanie výsluchom účastníkov, posudkom posudkového lekára Sociálnej poisťovne pobočka Bratislava zo dňa 13.11.2012, posudkom posudkového lekára Sociálnej poisťovne ústredie Bratislava zo dňa 28.2.2013 a zo dňa 24.4.2014, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení zákona. č. 439/2004 Z.z. poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenia zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Posudkový lekár Sociálnej poisťovne pobočka Bratislava v posudku zo dňa 13.11.2012 uviedol, že navrhovateľ trpí na koxartrózu - artrózu bedrového kĺbu. Konštatoval, že navrhovateľ bol liečený ortopédom pre M. Perthes od šiestich rokov, operovaný nebol. Chôdza je samostatná bez opory, postoj v norme bez titurbácií. Skrátenie ľavej nohy je - 1 cm. Pulzácie na cievach dolných končatín sú hmatné, je ľahká atrofia stehna vľavo, flexia v ľavej koxe 110 st. Rozhodujúcim zdravotným postihnutím u navrhovateľa je postihnutie končatín stredného stupňa jednostranné (kapitola XV., oddiel G, položka 41.2) prílohy č. 4 zákona č. 461/2003 Z.z.). Mieru poklesu schopnosti vykonávať zárobkovú činnosť u navrhovateľa stanovil na 25%. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení. Navrhovateľ môže pracovať bez nadmernej fyzickej záťaže a preťažovania váhonosných zhybov. Posudkový lekár Sociálnej poisťovne ústredie Bratislava v posudku zo dňa 28.2.2013 uviedol, že navrhovateľ trpí na chorobu a to koxartrózu - artrózu ľavého bedrového kĺbu. Konštatoval, že u navrhovateľa je anamnéza primárneho ortopedického ochorenia v zmysle artrózy ľavého bedrového kĺbu, stav po Perthesovej chorobe v minulosti. Uviedol, že bolo preložené jediné strohé ortopedické vyšetrenie zo dňa 8.10.2012. Funkčné postihnutie ľavého bedrového kĺbu dosahuje iba stredný stupeň, ľavá noha je skrátená o 1 cm, je minimálna hypotrofia svalstva ľavého stehna, turgor je primeraný, svalový tonus je normálny. Hybnosť v ľavej koxe je iba parciálne obmedzená vo flexii do 110 stupňov, extenzia je plná. Rozhodujúcim zdravotným postihnutím u navrhovateľa je obmedzenie pohybu bedrového kĺbu vľavo, stredného stupňa, jednostranné (kapitola XV., oddiel G, položka 41.2) prílohy č. 4 zákona č. 461/2003 Z.z.). Mieru poklesu schopnosti vykonávať zárobkovú činnosť u navrhovateľa stanovil na 25%. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení. Navrhovateľ pri výsluchu v súdnom konaní zotrval na podanom návrhu, nové lekárske nálezy nedoložil, nakoľko ako sám uviedol sú nepotrebné. Zastával názor, že jeho zdravotný stav by mohol byť posúdený podľa zákona č. 100/1988 Zb. o sociálnom zabezpečení, nakoľko ho považoval za ľudskejší. Súd doplnil dokazovanie zadovážením si posudku posudkového lekára Sociálnej poisťovne ústredie Bratislava, ktorý dňa 24.4.2014 za osobnej účasti navrhovateľa posúdil zdravotný stav a pracovnú schopnosť navrhovateľa a uviedol, že navrhovateľ trpí na chorobu koxartrózu - artrózu ľavého bedrového kĺbu. Konštatoval, že bolo predložené jediné strohé ortopedické vyšetrenie zo dňa 8.10.2012, navrhovateľ pre svoje ochorenie bol len sporadicky v observácii odborného lekára, lieky dlhodobo neužíva žiadne a taktiež neudáva žiadne subjektívne ťažkosti. V celom rozsahu zotrval na posudku zo dňa 28.2.2013. Rozhodujúcim zdravotným postihnutím u navrhovateľa je obmedzenie pohybu bedrového kĺbu vľavo, stredného stupňa, jednostranné (kapitola XV., oddiel G, položka 41.2) prílohy č. 4 zákona č. 461/2003 Z.z.). Mieru poklesu schopnosti vykonávať zárobkovú činnosť u navrhovateľa stanovil na 25%. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení. Navrhovateľ pri výsluchu v súdnom konaní zotrval na podanom návrhu, vyslovoval svoj nesúhlas s existujúcimi zákonmi, ktoré považoval za hraničiace s ľudskou dôstojnosťou a neústretové voči ľuďom. Nové lekárske nálezy nedoložil. Zástupkyňa odporkyne vzhľadom na zhodné závery posudkov posudkových lekárov žiadala napadnuté rozhodnutie ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch sa vysporiadali s lekárskymi nálezmi nachádzajúcimi sa v zdravotnej dokumentácii navrhovateľa a dospeli k zhodnému názoru, že súčasný zdravotný stav navrhovateľa nespĺňa zdravotné podmienky na priznanie invalidity podľa § 71 ods. 1 zákona č. 461/2003 Z.z. o sociálnom poistení. U navrhovateľa je ortopedické ochorenie v zmysle artrózy ľavého bedrového kĺbu, stav po Perthesovej chorobe v minulosti, funkčné postihnutie ľavého bedrového kĺbu dosahuje iba stredný stupeň, ľavá noha je skrátená o 1 cm, je minimálna hypotrofia svalstva ľavého stehna, turgor je primeraný a svalový tonus je normálny. Hybnosť v ľavej koxe je iba parciálne obmedzená vo flexii do 110 stupňov, extenzia je plná. Navrhovateľ pre svoje ochorenie bol len sporadicky v observácii odborného lekára, lieky dlhodobo neužíva žiadne a taktiež neudáva žiadne subjektívne ťažkosti. Rozhodujúcim zdravotným postihnutím u navrhovateľa je obmedzenie pohybu bedrového kĺbu vľavo, stredného stupňa, jednostranné (kapitola XV., oddiel G, položka 41.2) prílohy č. 4 zákona č. 461/2003 Z.z.). Mieru poklesu schopnosti vykonávať zárobkovú činnosť u navrhovateľa stanovili posudkoví lekári zhodne na 25%. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení. Zistenia posudkových lekárov neboli spochybnené ani v súdnom konaní. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Ohľadom požiadavky navrhovateľa, že jeho zdravotný stav by mohol byť posúdený podľa zákona č. 100/1988 Zb. o sociálnom zabezpečení v znení neskorších predpisov súd konštatuje, že navrhovateľ si podal žiadosť o invalidný dôchodok dňa 13.11.2012, t.j. za účinnosti zákona č. 461/2003 Z.z. o sociálnom poistení v znení neskorších predpisov, a preto bolo potrebné pri posudzovaní jeho zdravotného stavu a pracovnej schopnosti postupovať v súlade s o zákonom č. 461/12003 Z.z. o sociálnom poistení. Spätné posúdenie zdravotného stavu a pracovnej schopnosti navrhovateľa podľa právnych predpisov účinných do 31. decembra 2003 nemá oporu ani v prechodných ustanoveniach zákona o sociálnom poistení. V konaní o preskúmanie rozhodnutia správneho orgánu vo veci dôchodkového poistenia sa súd môže zaoberať len posúdením zákonnosti toho rozhodnutia odporkyne, proti ktorému navrhovateľ podal v zákonnej lehote opravný prostriedok a ktoré tak označil za predmet preskúmania. Súd sa preto ďalšími námietkami navrhovateľa, ktoré nie sú predmetom preskúmavacieho konania zaoberať nemohol, a preto sa námietkami navrhovateľa týkajúce sa jeho nespokojnosti so zákonmi a ich prijímaním ako aj stratou jeho zamestnania z dôvodu príslušnosti náboženskej organizácii N. G. v tomto konaní ani nezaoberal. Súd preto z vyššie uvedených dôvodov napadnuté rozhodnutie číslo XXX XXX XXXX X F.o dňa 23. novembra 2012 podľa § 250q ods. 2 O.s.p. ako správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľ nebol v konaní úspešný a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./ Pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. /§ 42 ods. 3 O.s.p./

